**A bérmálás liturgiája**

1. Püspök atya fél órával a szentmise kezdete előtt érkezik a plébánossal előre megbeszélt helyre (általában a plébániára).
2. A bérmálási szentmise előtt Püspök atya kb. 15 percre szeretne a bérmálkozókkal találkozni. Amennyiben lehetséges, egy külön helységben várják őt érkezésekor. A bérmálkozó fiatalokat Püspök atya ehhez hasonló témákról fogja kérdezni: Mit jelent számodra a hit, mivel ajándékoz meg téged? Hogyan szeretnéd a hitedet felnőttként élni és megvallani? Mikor tapasztaltad meg leginkább Isten szeretetét? Ki a legfőbb példaképed? Miben példaképed a bérmavédőszented?
3. Amennyiben a körülmények megengedik, nagy bevonulás történjen a ministránsokkal együtt. A templom kapujában a plébános keresztet és szenteltvizet nyújt Püspök atyának.
4. Bevonulásra énekelhető (de nem szükséges, hogy elhangozzék): Isten hozta hív nyájához, Ecce sacerdos vagy Sacerdos et pontifex.
5. Püspök atya az oltár előtt elhelyezett térdeplőn imádkozik, majd az esperes vagy más megbízott pap által vezetett imádság következik a Főpásztor fogadására (Præorator, 189. oldal).
6. Közvetlenül a bevonulás után az egyházközség alelnökének és a bérmálkozók köszöntései következnek.
7. A köszöntések után kezdődik a miseének vagy az introitus. A szentmise a megszokott menetben folytatódik.
8. A szentmise szövegeit vasárnap és főünnepen a napról, máskor a Misekönyv 777-780. oldaláról vesszük (A bérmálás kiszolgáltatásakor mondható rituális mise), a prefációt a 894. vagy 896. oldalról (A Szentlélekről szóló votívmise).
9. A Dicsőséget a kántor bejátssza, és Püspök atya intonálja.
10. Az olvasmányt és a szentleckét jó, ha a bérmálkozók, a bérmaszülők vagy a szülők közül olvassák. Az olvasmányokat vasárnap és főünnepen a napról, máskor a Keresztelés és a bérmálás szertartásának rendje szertartáskönyv 231-248. oldaláról választhatjuk. Minden esetben van olvasmány és szentlecke is.
11. Az evangélium után a plébános bemutatja a bérmálkozókat (kibővített szöveg!)
12. A szentbeszéd után következik a bérmálás liturgiája.
    * A keresztségi ígéretek megújítása
    * Szentlélekhívó imádság
    * Krizmával való megkenés (módosított szöveg!)
13. A Szentlélekhívó imádságot követően indulnak a bérmálkozók (bérmaszüleikkel) Püspök atyához. Az első három bérmálkozó bérmálása alatt lehetőleg csend legyen, utána Szentlélek-énekeket énekeljenek egészen a kézmosás befejezéséig. Elhangozhat az énekek között rövidebb orgonadarab is.
14. Ha a bérmálkozók hozzák a bérmacédulát, azt egy, a plébános által előre kijelölt áldozópap gyűjtse.
15. A krizmával való megkenés után Püspök atya kezet mos, ezalatt az egyetemes könyörgéseket olvasó(k) már vonuljon/vonuljanak az ambóhoz.
16. A szentmise az egyetemes könyörgésekkel folytatódik (Keresztelés és a bérmálás szertartásának rendje szertartáskönyv 209-210. oldal, vagy egyénileg összeállított).
17. Az adományokat – ha megfelelőnek látszik – maguk a bérmálkozók vihetik az oltárhoz.
18. Valamennyi bérmálkozót Püspök atya áldoztat meg. Utánuk következnek a bérmaszülők és a hozzátartozók. Ha a bérmálkozók és a bérmaszülők egymás mellett ülnek, akkor együtt is áldoznak. Ügyeljünk arra, hogy aki valamilyen ok miatt nem tudta elvégezni a szentgyónását, az ne jöjjön ki áldozni, és számára ez ne legyen kellemetlen, ne legyen túlságosan feltűnő.
19. Az áldozás utáni könyörgést követően – ha vannak – következnek a köszönetnyilvánítások.
20. A záró áldás után a pápai és a magyar himnuszt énekeljük el, majd a kivonulási énekből is megvárunk még egy versszakot.
21. Kivonulás a főhajón keresztül, a templom kapujában a plébános keresztet és szenteltvizet nyújt Püspök atyának.
22. A szentmise után Püspök atya megköszöni a ministránsoknak a szolgálatot, majd külön találkozik a Tanácsadó Testület tagjaival, illetve ellenőrzi az anyakönyveket.